
[bookmark: TextBodyBegin]Az Európai Parlament,
–	tekintettel a Lengyelország rendőrségének főkapitánya által a Grzegorz Braun ellen indított büntetőeljárással összefüggésben továbbított és a Lengyel Köztársaság legfőbb ügyészének 2025. október 31-i levelével eljuttatott, a Parlamentben 2025. november 13-án bejelentett, a Grzegorz Braun mentelmi jogának felfüggesztésére irányuló kérelemre,
–	tekintettel arra, hogy úgy kell tekinteni, hogy Grzegorz Braun az eljárási szabályzat 9. cikkének (6) bekezdésével összhangban lemondott meghallgatáshoz való jogáról,
–	tekintettel az Európai Unió kiváltságairól és mentességeiről szóló 7. jegyzőkönyv 8. és 9. cikkére, valamint az Európai Parlament képviselőinek közvetlen és általános választójog alapján történő választásáról szóló, 1976. szeptember 20-i okmány 6. cikkének (2) bekezdésére,
–	tekintettel az Európai Unió Bírósága által 2008. október 21-én, 2010. március 19-én, 2011. szeptember 6-án, 2013. január 17-én és 2019. december 19-én hozott ítéletekre[footnoteRef:2], [2:  	A Bíróság 2008. október 21-i ítélete, Marra kontra De Gregorio és Clemente, C-200/07 és C-201/07, ECLI:EU:C:2008:579; a Törvényszék 2010. március 19-i ítélete, Gollnisch kontra Európai Parlament, T-42/06, ECLI:EU:T:2010:102; a Bíróság 2011. szeptember 6-i ítélete, Patriciello, C-163/10, ECLI: EU:C:2011:543; a Törvényszék 2013. január 17-i ítélete, Gollnisch kontra Európai Parlament, T-346/11 és T-347/11, ECLI:EU:T:2013:23; a Bíróság 2019. december 19-i ítélete, Junqueras Vies, C-502/19, ECLI:EU:C:2019:1115.] 

–	tekintettel a Lengyel Köztársaság alkotmánya 105. cikkének (2) és (5) bekezdésére,
–	tekintettel eljárási szabályzata 5. cikkének (2) bekezdésére, 6. cikkének (1) bekezdésére és 9. cikkére,
–	tekintettel a Jogi Bizottság jelentésére (A10-0118/2026),
A.	mivel 2025. október 31-én kelt levelében a Lengyel Köztársaság legfőbb ügyésze – 2025-ben elkövetett állítólagos bűncselekményekkel összefüggésben – továbbította Lengyelország rendőrsége főkapitányának Grzegorz Braun Lengyelországban megválasztott európai parlamenti képviselő mentelmi jogának felfüggesztésére irányuló kérelmét;
B.	mivel a kérelem szerint 2025. július 10-én, a zsidó lakosság lemészárlásának 84. évfordulójáról való megemlékezések során Grzegorz Braun többedmagával Jedwabne egyik közútján állva állítólag akadályozta az úton való közlekedést; mivel az állítólagos cselekmény a szabálysértésekről szóló, 1971. május 20-i törvény 90. cikkének (1) bekezdése szerinti szabálysértésnek minősül;
C.	mivel a kérelem szerint 2025. július 10-én Jedwabnéban, a zsidó temető bejárata közelében, a zsidó lakosság lemészárlásának 84. évfordulójáról való megemlékezés során Grzegorz Braun többedmagával egy közút közepén állva állítólag nem követte a rendőr által adott utasításokat, aki arra szólította fel, hogy viselkedjen a jogszabályoknak megfelelően, és tegye lehetővé a gépjárművek áthaladását, ezáltal szándékosan és jelentősen akadályozva a hivatalos feladatok ellátását; mivel az állítólagos cselekmény a szabálysértésekről szóló, 1971. május 20-i törvény 65a. cikke szerinti szabálysértésnek minősül;
D.	mivel Grzegorz Braunt a 2024. júniusi európai választásokon az Európai Parlament képviselőjévé választották, és ezért az állítólagos szabálysértések idején az Európai Parlament képviselője volt;
E.	mivel az állítólagos bűncselekmények nem minősülnek az Európai Unió kiváltságairól és mentességeiről szóló 7. jegyzőkönyv 8. cikke értelmében vett feladatai ellátása során Grzegorz Braun által kifejtett véleménynek vagy leadott szavazatnak, és a Grzegorz Braun mentelmi jogának felfüggesztésére irányuló kérelem nem kapcsolódik ilyen véleményhez vagy szavazathoz;
F.	mivel az Európai Unió kiváltságairól és mentességeiről szóló 7. jegyzőkönyv 9. cikke első bekezdésének a) pontja szerint az Európai Parlament ülésszakainak ideje alatt az Európai Parlament tagjai saját tagállamuk területén a saját tagállamuk parlamentjének tagjaira vonatkozó mentességet élvezik;
G.	mivel a Lengyel Köztársaság alkotmánya 105. cikkének (2) és (5) bekezdése szerint a választások eredményének bejelentése napjától a mandátuma lejártának napjáig a képviselőt nem lehet büntetőjogi felelősségre vonni a Szejm beleegyezése nélkül, és a Szejm beleegyezése nélkül nem állíthatják elő és nem vehetik őrizetbe, kivéve, ha bűncselekmény elkövetése közben érték tetten, és amennyiben az eljárás megfelelő menetének biztosítása érdekében szükséges az őrizetbe vétele;
H.	mivel az Európai Unió kiváltságairól és mentességeiről szóló 7. jegyzőkönyvben meghatározott mentelmi jog célja a Parlament és képviselői megóvása a parlamenti megbízatás teljesítése során végzett és e megbízatástól elválaszthatatlan tevékenységekkel összefüggésben velük szemben kezdeményezett bírósági eljárásoktól;
I.	mivel az Európai Parlament eljárási szabályzata 5. cikkének (2) bekezdésével összhangban a parlamenti mentelmi jog nem a képviselők személyes kiváltsága, hanem a teljes Parlament és az egyes képviselők függetlenségének biztosítéka;
[bookmark: _Hlk223449412]J.	mivel a Parlament ebben az esetben nem talált bizonyítékot a fumus persecutionis fennállására, azaz olyan tényekre, amelyek arra utalnának, hogy a szóban forgó bírósági eljárást azzal a szándékkal indították, hogy ártsanak Grzegorz Braun Európai Parlament képviselőjeként folytatott politikai tevékenységének, és ezáltal a Parlament függetlenségének;
K.	mivel egyrészről a Parlament nem töltheti be bíróság szerepét, másrészről pedig a mentelmi jog felfüggesztésére irányuló eljárásban az érintett képviselő nem tekinthető vádlottnak[footnoteRef:3]; [3:  	A Törvényszék 2019. április 30-i ítélete, Briois kontra Európai Parlament, T-214/18, ECLI:EU:T:2019:266.] 

1.	úgy határoz, hogy felfüggeszti Grzegorz Braun mentelmi jogát;
2.	utasítja elnökét, hogy haladéktalanul továbbítsa ezt a határozatot és az illetékes bizottság jelentését a Lengyel Köztársaság illetékes hatóságának és Grzegorz Braunnak.

